หุ้น11ม.ค.ยังผันผวนปิดเช้าร่วง5.8 จุด
ดัชนีหุ้นไทยเช้าวันที่ 11 ม.ค.2554 ปิดที่1,012.23จุดลดลง 5.80จุดหรือลดลง0.57%ด้วยมูลค่าการซื้อขาย 17,166 ล้านบาท
11 ม.ค. 2554

ดัชนีหุ้นไทยเช้าวันที่ 11 ม.ค.2554 ปิดที่1,012.23จุดลดลง 5.80จุดหรือลดลง0.57%ด้วยมูลค่าการซื้อขาย 17,166 ล้านบาท 
ดัชนีหุ้นไทยตลอดช่วงเช้าวันที่ 11 ม.ค. ผันผวนอย่างหนัก โดยดัชนีเคลื่อนไหวระหว่าง 1,008.51จุด-1,018.75 จุด โดยเปิดตลาดดัชนีร่วงไป 9 จุดก่อนที่จะมีแรงซื้อเข้ามาดันดัชนีขึ้นไปอยู่ในแดนบวกได้ชั่วครู่และยืนอยู่ไม่ได้ร่วงลงไปอีกครั้งในที่สุด 
นักวิเคราะห์บริษัทหลักทรัพย์(บล.)กิมเอ็ง(ประเทศไทย)คาดว่าดัชนีจะปรับฐานลงต่อเป็นวันที่ 3 สู่บริเวณ 1,000-1,010 จุด หลังจากที่นักลงทุนต่างชาติลดพอร์ตการลงทุนตลาดหุ้นไทยมากถึง 8,665 ล้านบาทตลอด 3 วันทำการที่ผ่านมา เพื่อเป็นการปรับพอร์ตการลงทุนกลับเข้าสู่ตลาดหุ้นสหรัฐ รวมถึงทิศทางค่าเงินดอลลาร์สหรัฐที่ไม่กลับมาอ่อนค่าอย่างที่คาด
ขณะที่ปัจจัยพื้นฐานของการลงทุนในตลาดหุ้นไทยไม่เปลี่ยนแปลง ณ ระดับ 1,000 จุดเป็นจุดที่น่าสะสมตลาดหุ้นไทยอย่างยิ่ง เพราะ ปรับฐานลงจากระดับสูงสุดในรอบนี้ 1,056 จุด สู่ระดับดังกล่าวเท่ากับปรับฐานลง 5.3% และ ณ ระดับดังกล่าว ซื้อขายที่สัดส่วนราคาต่อกำไร(พีอี) 12เท่า บวกกับเงินปันผลเกือบ 4% หากค่าเงินบาทอ่อนค่าแตะระดับ 31 บาท/เหรียญสหรัฐ เท่ากับอ่อนค่าลง 3-4% จากปลายปีที่ผ่านมา ย่อมมากเพียงพอต่อการสร้างแรงจูงใจให้เงินทุนชะลอการขาย และกลับมาพิจารณาสะสมตลาดหุ้นไทยอีกครั้ง